ساحر ہوشیارپوری

ساحر ہوشیارپوری (پیدائش: 11 فروری 1912ء – وفات: 18 دسمبر 1994ء) اردو زبان کے شاعر تھے۔ دبستان دہلی کے شعرا میں اُن کا شمار بیسویں صدی کے بڑے شاعروں میں کیا جاتا ہے۔

 سوانح 

 پیدائش و نام و خاندان 
ساحر کی پیدائش 11 فروری 1912ء کو ہوشیار پور میں ہوئی۔ اسکول رجسٹر کے مطابق تاریخ پیدائش 5 مارچ 1913ء ہے مگر یہ درست تاریخ پیدائش نہیں ہے کیونکہ ساحرؔ کے آخری مجموعہ کلام ’’سحر خیال‘‘ (جسے نارنگ ساقی نے مرتب کیا تھا) میں شامل ایک قطعہ کے مطابق جو ساحر نے 11 فروری 1987ء کو اپنے 75 ویں یومِ پیدائش کی ایک تقریب کے موقع پر کہا، اُس کے مطابق درست تاریخ پیدائش 11 فروری 1912ء ہی ہے۔ ساحر کا پیدائشی نام رام پرکاش تھا مگر اُن کے استاد جوش ملسیانی نے 1949ء میں تخلص ’’ساحرؔ‘‘ اختیار کرنے کی تجویز دی تھی جس سے وہ ساحرہوشیارپوری کے نام سے مشہور ہوئےنذر ساحر ہوشیارپوری، صفحہ 1 ۔۔ساحر ہوشیارپور کے ایک نہایت ہی متمول خانوادے سے تعلق رکھتے تھے۔بیسویں صدی کے شعرائے دہلی، جلد 2، صفحہ 629۔

 دہلی میں سکونت 
تقسیم ہندوستان سے قبل ہوشیار پور میں ساحر کے والد کا بڑا کاروبار تھا۔ دولت کی ریل پیل تھی اور کوئی فکر معاش نہیں تھی۔ لیکن تقسیم ہندوستان (1947ء) کے آس پاس بھرے پُرے خاندانی کاروبار کو چھوڑ کر ساحر نے دہلی میں بودوباش اِختیار کرلی۔ دہلی میں سکونت کے دوران وہ نجی ملازمتوں سے منسلک رہے اور بعد ازاں اپنے ذاتی کاروبار میں مصروف ہو گئے۔ وہ دہلی میں مقیم اردو زبان کے شعرا میں معاشی طور پر ایک کامیاب شاعر کی حیثیت سے زندگی بسر کرتے رہے۔بیسویں صدی کے شعرائے دہلی، جلد 2، صفحہ 629۔

 وفات 
ساحر ہوشیارپوری کی وفات 82 سال کی عمر میں بروز 18 دسمبر 1994ء کو فرید آباد میں ہوئی۔

 شاعری 
ساحر ہوشیارپوری کو شاعری میں جوش ملسیانی سے تلمذ حاصل تھا۔ جوش ملسیانی اردو زبان کے ممتاز ترین شاعر داغ دہلوی کے آخری شاگردوں میں سے تھے، اِس اعتبار سے ساحر کو داغ دہلوی سے بھی نسبت حاصل ہےبیسویں صدی کے شعرائے دہلی، جلد 2، صفحہ 629۔۔ساحر ایک اچھے شاعر ہونے کے ساتھ ساتھ ایک نہایت متحرک اور سرگرم انسان بھی تھے۔ متعدد ادبی انجمنوں اور تنظیموں سے وابستہ تھے۔ تحت اللفظ میں اپنا کلام پڑھنے کے باوجود مشاعروں میں نہایت مقبول تھے اور ہر جگہ پسند کیے جاتے تھے۔ نعت و سلام بڑے اہتمام اور عقیدت سے پڑھتے تھے۔ مجموعہ ہائے کلام میں سحر غزل 1959ء، سحر نغمہ 1970ء اور سحر حرف 1982ء میں شائع ہوئے۔ یہ وہ مجموعہ ہائے کلام ہیں جو ساحر کی زندگی میں ہی شائع ہوئے۔ آخری مجموعہ کلام سحر خیال ہے جسے 1990ء میں نارنگ ساقی نے مرتب کیا۔اِن شعری مجموعہ ہائے کلام کے علاوہ ساحر نے ماہنامہ کتاب نما دہلی کا ’’یادگارِ جوش ملسیانی نمبر‘‘، ہریانہ پردیش کے شاعروں کا تذکرہ ’’بساط فکر‘‘ (جو 1988ء میں شائع ہوا) اور ’’نقوشِ داغ‘‘ جیسے مجموعہ جات بھی مرتب کیے جن کو ہریانہ پردیش ، اُردو اکادمی نے بڑے اہتمام سے شائع کیا۔ساحر نے 1939ء میں مہاویرمہاویر جین مت کے سب سے بڑے پیشوا سمجھے جاتے ہیں جن کی پیدائش 599 قبل مسیح اور وفات 72 سال کی عمر میں 527 قبل مسیح میں ہوئی۔ مہاویر بدھ مت کے بانی مہاتما گوتم بدھ کے ہم عصر تھے۔ کی زندگی اور تعلیمات کو ’’مہاویر مہیما‘‘ کے عنوان سے شعری پیکر میں ڈھال کر پیش کیا۔بیسویں صدی کے شعرائے دہلی، جلد 2، صفحہ 629۔

 کتابیات 

 ساحر ہوشیارپوری: نذر ساحر ہوشیار پوری، مطبوعہ غالب اکیڈمی، دہلی، 1987ء
 عظیم اختر: بیسویں صدی کے شعرائے دہلی، جلد 2، مطبوعہ اُردو اکادمی، دہلی، 2005ء

 حوالہ جات 

زمرہ:بھارتی مرد شعرا
زمرہ:پنجاب، بھارت کے شعرا
زمرہ:بیسویں صدی کے بھارتی مرد مصنفین
زمرہ:ہندو شعرا
زمرہ:بھارتی اردو شعرا
زمرہ:بیسویں صدی کے بھارتی شعرا
زمرہ:ہوشیار پور کےلوگ
زمرہ:1913ء کی پیدائشیں